**Oman sydämen suojelutyö**

Elämään mahtuu paljon erilaisia kohtaamisia, erilaisten ihmisten kohtaamisia.

Kohtaamisia, jotka tuottavat sinulle iloa ja hyväksytyksi tulemisen kokemuksia.

Kohtaamisia, joita haluat vältellä, joita jopa pelkäät. Jotkut ihmiset eivät toivo toiselle kaikkea hyvää, he haluavat satuttaa sanoillaan, käytöksellään ja teoillaan. Puhutaan asioita, jotka ei ole totta, juorutaan, puututaan toisten elämään julmalla tavalla. Mikä näin oikeuttaa tekemään? Miksi täytyy ”hämmentää” muitten elämää? Sellaiset teot ja ajatukset eivät ole Jumalasta, ne ovat perkeleen juoni.

Minut nämä seuraavat sanat pysäyttivät ja saivat ajattelemaan omaa tapaani kohdata. Pysähdy sinäkin hetkeksi, mieti ja ajattele. Miten kohtaat, miten tulet kohdatuksi? Onko sinulla oikeus tuomita vai voisitko sen sijaan siunata?

”Suhteemme lähimmäiseen / suhteemme Jumalaan:

Ihmiset ovat kohtuuttomia, epäloogisia ja itsekeskeisiä /

Rakasta heitä siitä huolimatta.

Jos teet hyvää, ihmiset syyttävät sinua itsekkäistä taka-ajatuksista /

Tee silti hyvää.

Hyvä, jonka teet tänään, unohtuu huomenna /

Tee silti hyvää.

Rehellisyys ja suoruus tekevät sinusta haavoittuvan /

Ole silti rehellinen ja suora.

Sen, jolla on suurimmat ajatukset, voi ampua alas se,

jonka ajatukset ovat kaikkein pienimpiä /

Ajattele silti suuria.

Minkä rakentamiseen käytit vuosia, voidaan tuhota hetkessä /

Rakenna silti.

Ihmiset tarvitsevat apua,

mutta saattavat hyökätä sinua vastaan, kun autat heitä /

Auta heitä silti.

Anna maailmalle kaikkein parasta ja

saatat saada siitä korvillesi /

Anna maailmalle silti parhaasi.”

(Poimin nämä vanhoista muistiinpanoistani. Olen saanut ne naisten viikonlopussa, Anja Korteniemen luennolta.)

Kukaan muu ei pysty siihen puolestasi, oman sydämesi suojelutyöhön. Sinulla on siihen lupa, suorastaan velvoite, suojella sydäntäsi.

Niin, tee parhaasi ja rukoile: "tapahtukoon Sinun tahtosi".

Rakkaus tulee Jumalasta ja sitä rakkautta riittää!

Sinua siunaten,

Elina Poikkijärvi